Марко Ганчев
Гари

chitanka.info

Наши гари, малки гари,

ноти върху петолиния.

Само те остават стари

сред големите промени

на стъклото с алуминия.

Наши гари, малки гари,

ноти върху петолиния

на симфония от други век.

Двуетажни, с трепетлики,

трепетлики с трепет лек.

И чекрък за бариери.

И семафор — слънчев кръг.

И стрелочник с риза потна.

И хобот на водна помпа,

срещу мраз увита в слама.

И пътуване към мама…

Наши гари, малки гари.

Дъхат лъх, отекват ек

и люлеят тия стари

трепетлики с трепет лек.

1967

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.